**Jakob Kaiser** (født 8. februar 1888 i Hammelburg; død 7. mai 1961 i Berlin) var en tysk politiker (Zentrum, senere CDU), motstandskjemper under nasjonalsosialismen, medlem av Det parlamentariske råd og tysk minister for indretyske saker i regjeringene Adenauer I og Adenauer II.

Liv
---

### Under Weimarrepublikken og nasjonalsosialismen

Jakob Kaiser var utdannet som bokbinder, tilhørte under Weimarrepublikken Sentrumspartiet og var aktiv i den kristelige fagbevegelsen. Ved valget til Riksdagen i 1933 ble han innvalgt for Sentrumspartiet og representerte dem til november 1933. Han kjempet mot nasjonalsosialistene i deres arbeid med å sammenslå fagbevegelsene. I 1934 sluttet han seg til motstandsbevegelsen og arbeidet sammen med Wilhelm Leuschner og Max Habermann. Han ble i 1938 arrestert av Gestapo under mistanke om forræderi og satt flere måneder i fengsel. Fra 1941 arbeidet han sammen med Carl Friedrich Goerdeler og andre ledere i opposisjonen blant ledende miliært personell. Kaiser var en av lederne i den katolske motstandsbevegelsen Kölnkretsen. Han unnslapp arrestasjonsbølgen etter attentatet 20. juli 1944 og gjemte seg i en kjeller i Babelsberg i Potsdam. Kaisers hustru Therese og hans eldste datter Elisabeth ble fengslet i hans sted (Sippenhaft), i likhet med andre av hans familiemedlemmer.

### Etter den andre verdenskrigen

Kaiser på partimøte i CDU i september 1947.
Etter den andre verdenskrigen grunnla Kaiser sammen med Andreas Hermes og Joseph Ersing CDU i den sovjetiske okkupasjonssonen. Han kunne ikke hindre den stadig økende kløft mellom øst og vest og heller ikke at CDU mistet sin selvstendighet i forhold til myndighetene og ble et såkalt blokkparti.

Kaiser ble av okkupasjonsmakten ansett som å tilhøre venstresiden av sitt parti og av omverdenen også som en motpol til Konrad Adenauer. I desember 1947 ble han av Sovjetunionen fjernet fra ledelsen av CDU i deres okkupasjonssone. 

Jakob Kaiser flyttet til Vest-Berlin og fortsatte sitt arbeid i CDU. Han gikk inn for et blokkfritt Tyskland og sto i ledelsen for CDUs sosialpolitikk. Han var leder av Christlich-Demokratische Arbeitnehmerschaft fra 1949 til 1958. Ved valget til forbundsdagen i 1953 var han den eneste toppolitiker i CDU som gikk inn for en storkoalisjon med SPD.

Kaiser var som representant for Berlins parlament i 1948/1949 rådgivende medlem av Tysklands grunnlovsforsamling Det parlamentariske råd. Berlins representanter hadde som følge av byens daværende formelle tilknytning til Vest-Tyskland, ingen stemmerett.

Ved valget til Forbundsdagen i 1949 ble han innvalgt som representant for en valgkrets i Essen. Han arbeidet for en gjenforening av Tyskland og i denne forbindelse også for folkeavstemningen i Saarland i 1957 og som førte til at den daværende republikken ble Forbundsrepublikken Tysklands tiende delstat. 

Jakob Kaiser var minister for indretyske saker i Konrad Adenauers første og andre regjering.

Han er gravlagt på Waldfriedhof Zehlendorf i Nikolassee

Æresbevisninger
---------------

Jakob Kaiser mottok i 1953 Forbundsrepublikken Tysklands fortjenstorden. Jakob-Kaiser-Haus (Jakob Kaiserhuset) er oppført som servicebygg for Forbundsdagen like bak Riksdagsbygningen i Berlin. Jakob-Kaiser-Platz finnes i Charlottenburg i Berlin og hans navn er også knyttet til gater og plasser i Hamburg, Fulda Marburg, Bremerhaven og Bielefeld. Han ble æresborger av Berlin og Homburg i Saarland. 

Jakob Kaiserstiftelsen arbeider for politisk videreutdanning for ungdom og voksne.

Han regnes av Arbeitsgemeinschaft Orte der Demokratiegeschichte å være blant de 100 viktigste personer som i løpet av de siste 200 år, har bidratt til dannelsen av demokratiet i Tyskland.

Referanser
----------

1. 1 2   Munzinger Personen, Munzinger IBA 00000000293, besøkt 9. oktober 2017[Hentet fra Wikidata]
2. 1 2   Proleksis Encyclopedia, Proleksis enciklopedija ID 29638[Hentet fra Wikidata]
3. 1 2   Brockhaus Enzyklopädie, Brockhaus Online-Enzyklopädie-id kaiser-jakob, besøkt 9. oktober 2017[Hentet fra Wikidata]
4. 1 2   Grunnleggende data om medlemmene av Forbundsdagen, katalogkode 11001053, besøkt 13. april 2018[Hentet fra Wikidata]
5. 1 2 3 4   Biografisches Handbuch der Berliner Stadtverordneten und Abgeordneten 1946-1963, side(r) 136[Hentet fra Wikidata]
6. ↑   Det tyske nasjonalbibliotekets katalog, GND-ID 116034211, besøkt 10. juni 2020[Hentet fra Wikidata]
7. ↑   Biografisches Handbuch der Berliner Stadtverordneten und Abgeordneten 1946-1963, side(r) 137[Hentet fra Wikidata]
8. ↑  «Jakob Kaiser, Geschichte der CDU, Konrad-Adenauer-Stiftung». *Konrad-Adenauer-Stiftung* **(tysk)**. Besøkt 15. september 2017.
9. ↑  «100 Köpfe der Demokratie». *demokratie-geschichte.de*. Besøkt 23. juli 2021.

Eksterne lenker
---------------

* (en) Jakob Kaiser – kategori av bilder, video eller lyd på Commons Rediger på Wikidata
* Jakob-Kaiser-Stiftung
* Jakob Kaiser i *Der deutschen Erinnerungskultur*

Portal: Tyskland

|  |  |
| --- | --- |
| Oppslagsverk/autoritetsdata | Prabook **·** Brockhaus Enzyklopädie **·** Deutsche Biographie **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** Munzinger (iba) **·** Discogs
 |